
הכנסת החמש עשרה                                                                                               נוסח לא מתוקן
    מושב שלישי

פרוטוקול מס' 355

מישיבת ועדת העבודה, הרווחה והבריאות
יום שני, ג' באב תשס"א, 23.7.2001, שעה 12:30




נכחו:

   חברי הוועדה:	דוד טל – היו"ר
  

   מוזמנים:	שושנה שטראוס – לשכה משפטית, משרד העבודה והרווחה
		מיכל בראון         - לשכה משפטית, נעמ"ת
		חזקיה ישראל     - התאחדות התעשיינים
		רות הורן             - לשכה משפטית, ביטוח לאומי
		אסתר רייס         - מנהלת אגף סיעוד, ביטוח לאומי
		רחל אספיר         - יו"ר ועד עובדי ביטוח לאומי






היועצת המשפטית:	ג'ודי וסרמן

מנהלת הוועדה:		שירלי אברמי

קצרנית:		טלי רם





סדר היום:

1. תקנות עבודת נשים (תנאים לעבודת לילה) (תיקון), התשס"א-2001.
2. תקנות עבודת נשים (עבודת לילה בשירותי המדינה) (תיקון), התשס"א-2001.

1. תקנות עבודת נשים (תנאים לעבודת לילה) (תיקון), התשס"א-2001 

היו"ר דוד טל:

	צהריים טובים. אני מתכבד לפתוח את ישיבת ועדת העבודה, הרווחה והבריאות. על סדר יומנו תקנות עבודת נשים.

	משרד העבודה והרווחה, בבקשה.

שושנה שטראוס:

	המצב היום, לפי שתי התקנות האלה שאנחנו מתקנים, הוא שאשה שעובדת בלילה חייבת להמתין 12 שעות עד שהיא יכולה להתחיל יום עבודה חדש. לגבי גבר אין הגבלה כזאת, הוא יכול להתחיל יום עבודה חדש אחרי שמונה שעות בלבד.

	קיבלנו כמה פניות מנעמ"ת ומנציבות שירות המדינה שנשים מנועות להשתלב מעבודה במשמרות כי רוב המשמרות מסודרות לפי שמונה שעות ואין אפשרות לקצר לאשה מתחת ל-12 שעות.

	לכן אנחנו מציעים לתת לאשה אפשרות לבחור בין שמונה ל-12 שעות איזו הפסקה היא מעוניינת.

היו"ר דוד טל:

	נציגת נעמ"ת, אולי תסבירי מדוע זה רע לאשה. אני רואה שזה דווקא טוב לאשה. בצבא בזמנו, לגבי נהגים שהיו עובדים היה פרק זמן שבו הם היו חייבים לנוח. אפילו בצבא אי אפשר היה לתת לנהג לעבוד ולעבוד ללא פרק זמן של מנוחה.

	כמעט רציתי לומר שיש כאן אפלייה לגברים. מדוע גבר יכול לעבוד קשה ולאשה נותנים פרק זמן כזה? נקבע גם לגבי גבר שהוא לא יוכל לעבוד – אולי 12 שעות זה הרבה זמן – אבל נניח אחרי שמונה שעות לפחות.

מיכל בראון:

	אנחנו הלכנו על העניין של בחירה של אשה שתרצה לשמור על ההפסקה של 12 שעות – עדיין תהיה שמורה לה הזכות. 

	הבעיה במצב כיום היא שלא  מקבלים נשים למקומות עבודה. כל הסיפור מתחיל מפנייה של בחורה שהגיעה לנעמ"ת, רצתה לעבוד בקו צינור אילת-אשקלון כמאבטחת, אף פעם לא קיבלו שם אשה. הבחורה התאימה מכל הבחינות לעבודה ומאד רצתה בה ולא יכלה להתקבל רק משום ששם יש הפסקה של שמונה שעות. 

	היא אשה בריאה שמוכנה להפסקה קצרה.

היו"ר דוד טל:

	אנחנו ודאי לא מחוקקים חוק,  תקנות בטח ובטח שלא עושים עבור אשה אחת. אם היית אומרת שהבעיה הזאת נפוצה בכל התחומים של עבודות נשים – הייתי יכול להבין זאת, אבל בגלל אשה אחת שיש לה בעיה כזו ספיצפית נשנה את התקנות?




מיכל בראון:

	זה התחיל באשה אחת. מאז שמענו שגם במקומות עבודה היום – כמו בהיי-טק שיש עבודה בלילות ובמשמרות הבעיה הזאת מתעוררת, וזאת בעיה ברמה כללית, זה לא תיקון למען אשה אחת. 

	אנחנו אומרים – תהיה כאן זכות בחירה. תישאר הגנה למי שתרצה ותהיה זכות בחירה למי שלא תרצה.

היו"ר דוד טל:

	נוכל לעשות זאת גם לגבי גברים? תתנגדו שנעשה את זה גם לגברים?

מיכל בראון:

	לא. בהחלט לא. 

רחל אספיר:

	אני רחל אספיר, יושב ראש הוועד בביטוח הלאומי ואני כאן בשם ההסתדרות. עמדתנו תומכת בעניין הזה.

	גם כאשר שינו את חוק עבודת נשים מגיל 60 ל- 65, לא העבירו את הנשים לפרוש בגיל 60 בגלל זה שזה הקל עימן. 

	אני חושבת שלתת לאשה את זכות הבחירה – זה לגיטימי וראוי. זו עמדתנו.

היו"ר דוד טל:

	חזקיה, מהי עמדתכם?

חזקיה ישראל:
	
	אין לנו התנגדות. 

מיכל בראון:

	אני מבקשת הערה נוספת לנוסח. לגבי תקנות עבודת נשים (תנאים לעבודת לילה) – המגבלה שהוסיפו כאן בניסוח מטעם משרד העבודה היא שזה יחול רק במקום עבודה שבו ניתנת לעובדים המועסקים מנוחה קצרה מ- 12 שעות, זאת אומרת שצמצמו את זה רק באמת למקומות שיש בהם גברים, עם הפסקות יותר קצרות. 

	אנחנו חשבנו שאם כבר בשנת 2000 מיישרים קו, אפשר לתת את זה כללי בכל המשק, גם במקום שאין בו עובדים שיש להם הפסקות יותר קצרות.

	אשה שעובדת במקום פרטי מול מעסיק אחד אפילו, שאין שם קבוצות של עובדים – גם צריך לתת לה את הבחירה, ובעניין הזה אנחנו רוצים להעיר לנוסח. 

שושנה שטראוס:

	אין לנו התנגדות. בתקנות הנוספות לא הוספנו את המגבלה הזאת. 

היו"ר דוד טל:

	אם אין לכם התנגדות, אני לא אתנגד. 

	חזקיה, אתה גם לא מתנגד?


חזקיה ישראל:

	לא. 

ג'ודי וסרמן:

	אם כך, אנחנו מוחקים: במקום עבודה שבו ניתנת לעובדים המועסקים בלילה מנוחה קצרה מ-12 שעות בין יום עבודה אחד למשנהו – זה נמחק.

שירלי אברמי:

	כלומר נשאר: רשאית עובדת ליתן הסכמתה בכתב למנוחה ...

היו"ר דוד טל:

	כן. 

	גברתי ממשרד העבודה, מקובל?

שושנה שטראוס:

	כן. 

היו"ר דוד טל:

	אם כך, אנחנו מאשרים את תקנות עבודת נשים (תנאים לעבודת לילה) (תיקון), התשס"א-2001.


2. תקנות עבודת נשים (עבודת לילה בשירותי המדינה) (תיקון), התשס"א-2001


היו"ר דוד טל:

	אנחנו עוברים לתקנות עבודת נשים (עבודת לילה בשירותי המדינה). 

	משרד העבודה והרווחה, בבקשה.

שושנה שטראוס:

	זה אותו תיקון. התקנות האלה הן מיושנות, הן משנת 1955 לפני שתיקנו את החוק וביטלו את האיסור להעביד עובדת בלילה.

	ב- 1986 תיקנו את החוק וקבעו רק שאסור לסרב לקבל אשה שמסרבת לעבוד בלילה – יש כאן בעצם פעמיים שלילה, אבל התקנות נשארו בתוקף והיתה גם הוראת מעבר בנוסח של תיקון התקנות שהשאיר את התקנות האלה בתוקף. 

	התיקון העיקרי כאן הוא בעצם הנושא של מתן אפשרות לאשה לבחור בהפסקה של שמונה שעות, אבל מאחר שאנחנו כבר באים לתקן את התקנות, אנחנו מתקנים את הרישה כדי שהיא תתאים למצב החוקי הקיים שאין היום איסור להעביד אשה בלילה אלא רק זכות שלא יסרבו לקבל אותה לעבודה.

ג'ודי וסרמן:

	כלומר, הרישה זה התאמה למצב החוקי  הקיים, והסעיף השני זה בעצם התאמה לתקנות הקודמות – להתאים זאת לשמונה שעות ולאו דווקא 12 שעות, אם האשה הסכימה.

שושנה שטראוס:

	כן. 

היו"ר דוד טל:

	האם יש הערות, השגות? אין.

	תקנות עבודת נשים (עבודת לילה בשירותי המדינה) (תיקון), התשס"א-2001 מאושרות. 

	אני מודה לכם, הישיבה נעולה.




הישיבה ננעלה בשעה 12:45.





